EIROPAS KOMISIJA Briselē, 20.6.2022 COM(2022) 314 final 2022/0205(NLE) Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu (ES) 2020/1355, ar ko Rumānijai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma



PASKAIDROJUMA RAKSTS 1.PRIEKŠLIKUMA KONTEKSTS •Priekšlikuma pamatojums un mērķi Padomes Regulā (ES) 2020/672 (“SURE regula”) ir noteikts tiesiskais regulējums Savienības finansiālās palīdzības sniegšanai dalībvalstīm, kurās ir vai kurām draud smagi ekonomikas traucējumi, ko izraisījis Covid-19 uzliesmojums. SURE atbalsts galvenokārt paredzēts, lai finansētu saīsināta darba laika shēmas vai līdzīgus pasākumus, kuru mērķis ir aizsargāt darba ņēmējus un pašnodarbinātas personas un tādējādi samazināt bezdarbu un ienākumu zudumu, kā arī lai finansētu — blakus kārtā — atsevišķus ar veselību saistītus pasākumus, īpaši darba vietā. Rumānija 2020. gada 7. augustā lūdza Savienībai finansiālu palīdzību, un 2020. gada 25. septembrī Padome ar Īstenošanas lēmumu (ES) 2020/1355 piešķīra Rumānijai finansiālu palīdzību, lai papildinātu valsts centienus novērst Covid-19 uzliesmojuma ietekmi un reaģētu uz uzliesmojuma radītajām sociālekonomiskajām sekām darba ņēmējiem un pašnodarbinātajiem. Rumānija 2022. gada 26. maijā lūdza Savienību paplašināt Padomes Īstenošanas lēmumā (ES) 2020/1355 ietverto pasākumu sarakstu. Saskaņā ar SURE regulas 6. panta 2. punktu Komisija apspriedās ar Rumānijas iestādēm, lai pārbaudītu, vai ir pēkšņi un būtiski palielinājušies faktiskie un plānotie izdevumi, kuri ir tieši saistīti ar Rumānijas darba tirgus pasākumiem un ar veselību saistītiem pasākumiem, ko izraisījusi Covid-19 pandēmija. Konkrēti, šie pasākumi attiecas uz jaunu pasākumu un esošo, Padomes Īstenošanas lēmumā (ES) 2020/1355 minēto pasākumu, kombināciju, un tie ir šādi. (a)Esošā shēma, ar ko nodrošina pabalstu tādu darba devēju darbiniekiem, kuri samazina vai uz laiku pārtrauc darbību Covid-19 uzliesmojuma seku dēļ. Pabalsta maksimālais apmērs ir 75 % no šo darbinieka pamatalgas (bet ne vairāk kā 75 % no tautsaimniecības vidējās bruto algas). Šis pasākums tika pagarināts uz ārkārtas stāvokļa laiku līdz 2022. gada martam. (b)Esošā saīsināta darba laika shēma, saskaņā ar kuru ārkārtas vai trauksmes stāvokļa izraisītas īslaicīgas aktivitātes samazināšanās gadījumā darba devējam ir iespēja samazināt darbinieku darba laiku līdz pat 50 %. Darba laika samazinājuma periodā attiecīgie darbinieki saņem kompensāciju 75 % apmērā no starpības starp bruto algu par parasto darba laiku un faktisko algu. Šis pasākums tika pagarināts līdz 2022. gada jūnijam, trīs mēnešus pēc ārkārtas stāvokļa beigām. (c)Tika pagarināti divi esošie pasākumi pašnodarbinātām personām un brīvajām profesijām. Tiem, kuri pilnībā pārtrauca darbu Covid-19 uzliesmojuma seku dēļ, valsts nodrošina pabalstu 75 % apmērā no vidējās bruto algas ārkārtas stāvokļa laikā līdz 2022. gada martam. Tiem, kuri saīsina darba laiku, valsts nodrošina pabalstu līdz 41,5 % no vidējās bruto algas līdz 2022. gada jūnijam, trīs mēnešus pēc ārkārtas stāvokļa beigām. (d)Esošais atbalsta pabalsts dienas strādniekiem, kuri pārtrauc strādāt sakarā ar uzņēmējdarbības pārtraukšanu Covid-19 uzliesmojuma seku dēļ, 35 % apmērā no attiecīgā atalgojuma par darba dienu uz laiku, kas nepārsniedz trīs mēnešus. Šis pasākums tika pagarināts līdz 2022. gada jūnijam, trīs mēnešus pēc ārkārtas stāvokļa beigām. (e)Esošā piemaksa par bērnu aprūpi valsts aizsardzības sistēmas, brīvības atņemšanas iestāžu, sabiedrības veselības nodaļu darbiniekiem un citu tādu publiskā sektora kategoriju darbiniekiem, kas noteiktas ar ministrijas rīkojumiem. Pabalsts ir saistīts ar priekšnosacījumu, ka otrs vecāks negūst labumu no alternatīvām tiesībām, kas vecākiem piešķir brīvdienas bērnu uzraudzībai, ja uz laiku tiek slēgtas izglītības iestādes. Šo pasākumu var uzskatīt par pasākumu, kas ir līdzīgs saīsināta darba laika shēmām, kā minēts Regulā (ES) 2020/672, jo tas darbiniekiem nodrošina ienākumu atbalstu, kas palīdzēs segt bērnu aprūpes izmaksas skolu slēgšanas laikā, un tādējādi palīdz vecākiem turpināt strādāt, novēršot apdraudējumu darba attiecībām. Šis pasākums tika pagarināts līdz 2021.–2022. mācību gada beigām un paplašināts, iekļaujot privātā sektora darbiniekus. (f)Jaunais pasākums — slimības atvaļinājuma pabalsts, ko piešķir karantīnā esošajām personām un personām, kurām diagnosticēta inficēšanās ar Covid-19. Slimības atvaļinājuma un karantīnas atlīdzību apdrošinātajām personām, kurām aizliegts turpināt darbību, pamatojoties ar aizdomām par infekcijas slimību, piešķir uz laiku, kas norādīts sabiedrības veselības direktorāta izsniegtā izziņā. (g)Jaunais pasākums — vienreizējs finansiāls atbalsts 2500 RON apmērā darba devējiem par katru tāldarba režīmā strādājošu darbinieku tāldarba aktivitātēm nepieciešamo tehnoloģiju preču un pakalpojumu komplektu iegādei. Pasākums attiecas uz darba devējiem, kuru darbinieki ārkārtas stāvokļa laikā ir strādājuši attālināti vismaz 15 darba dienas 2020. gada laikā. Šo pasākumu, ņemot vērā tā paredzēto mērķi un ekonomisko ietekmi, var uzskatīt par līdzīgu saīsināta laika darba shēmām, kas minētas Regulā (ES) 2020/672. Veicinot tāldarbu Covid-19 pandēmijas kontekstā, šis pasākums palīdz saglabāt darba attiecības. Tas arī nodrošina ienākumu atbalstu darba ņēmējiem papildu pabalsta veidā, palīdzot segt mājas biroja izdevumus darba veikšanai mājsēdes un tai sekojošo ierobežojumu laikā. (h)Esošā piemaksa par papildu darbu darbiniekiem Valsts sabiedrības veselības institūta specializētajās struktūrās, apgabala sabiedrības veselības direktorātos un/vai Bukarestes sabiedrības veselības direktorātā tika pagarināta 2020., 2021. un 2022. gadā. Šis pasākums ir spēkā tik ilgi, kamēr saskaņā ar PVO kvalifikāciju turpinās Covid-19 globāla pandēmija. (i)Esošā piemaksa par īpaši bīstamiem apstākļiem līdz 30 % apmērā no algas medicīnas personālam, kas piedalās medicīniskās darbībās pret Covid-19. Pasākums bija spēkā laika posmā no 2020. gada marta līdz 2020. gada augustam. Pasākums tika paplašināts, attiecinot to uz personālu, kas atbildīgs par sanitāro pasākumu izpildi Iekšlietu ministrijas pakļautībā. (j)Jaunais pasākums — piemaksa 30 % līdz 40 % apmērā no pamatalgas apgabalu sabiedrības veselības direktorātu un Bukarestes sabiedrības veselības direktorāta darbiniekiem. (k)Jaunais pasākums — norīkojuma pabalsts 50 % apmērā un dienas piemaksa 2 % apmērā no pamatalgas valsts sistēmas medicīnas speciālistiem, vidējam medicīnas personālam un palīgdarbiniekiem. Pabalsts tiek piešķirts darbiniekiem, kas epidemioloģiska vai bioloģiska riska situācijās norīkoti uz 30 dienām veselības nodaļās, kurās ir darbinieku trūkums un kuras ir atbildīgas par Covid-19 izplatības ierobežošanu un novēršanu.

(l)Jaunais pasākums, kas paredz īslaicīgu algu izmaksas finansēšanu saistībā ar 2000 jaunu amata vietu atvēršanu nolūkā stiprināt veselības direktorātus un valsts neatliekamās palīdzības dienestus (katrā 1000 vietas) cīņā ar Covid-19 izplatību. (m)Jaunais pasākums, kas paredz piemaksas piešķiršanu 75 % līdz 85 % apmērā no pamatalgas specializētajam medicīnas personālam un medicīnas palīgdarbiniekiem no sabiedrības veselības nodaļām vai to struktūrām un specializētajiem darbiniekiem no paraklīniskās medicīnas struktūrām, kas tieši iesaistītas pacientu, kuriem diagnosticēts Covid-19, transportēšanā, aprīkošanā, novērtēšanā, diagnostikā un ārstēšanā. (n)Jaunais pasākums — samaksa ārstniecības sanitārajam personālam un reģistratoriem, kuri strādā Covid-19 vakcinācijas centros, kas organizēti vietās ārpus veselības nodaļām. Pasākuma ietvaros tika finansēti arī kārtējie un kapitālizdevumi, lai nodrošinātu vakcinācijas centru (kas organizēti vietās ārpus veselības aprūpes iestādēm) darbību. (o)Jaunais pasākums — samaksa ārstniecības sanitārajam personālam un medicīnas reģistratoriem, kuri strādā Covid-19 vakcinācijas centros, kas organizēti veselības nodaļā, kā arī samaksa ģimenes ārstiem par šim nolūkam veiktajām darbībām. (p)Jaunais pasākums — Covid-19 vakcīnas devu iegādes finansēšana 2021. gadā. (q)Jaunais pasākums — vispārēji pabalsti (piemēram, pārtika, izmitināšana, transports, medikamenti) personu ar apstiprinātu Covid-19 diagnozi, personu, kas iekļautas Covid-19 uzraudzības metodikas noteiktajā sarakstā, un medicīnas darbinieku, kuriem diagnosticēts Covid-19, bet nav nepieciešama hospitalizācija, vai darbinieku, kas ir kontaktējušies ar pacientiem un izvēlas uzturēties karantīnā ārpus mājām, karantīnai noteiktās vietās. (r)Divi jauni pasākumi — medikamentu iegāde Covid-19 ārstēšanai (remdesivīrs un monoklonālo antivielu zāles, kas satur kasirivimabu un imdevimabu). (s) Jaunais pasākums — medikamentu iegāde ar Covid-19 inficētu pacientu ārstēšanai (tocilizumabs). (t)Jaunais pasākums — stimulu nodrošināšana (maltīšu kuponi 100 RON vērtībā) personām, kuras vakcinētas saskaņā ar pilno programmu. (u)Jaunais pasākums, kas paredz īslaicīgu pamatalgas palielinājumu par 30 % Covid-19 seku novēršanā un apkarošanā iesaistīto prefektu iestāžu darbiniekiem laika posmā no 2020. gada augusta līdz 2021. gada februārim. (v)Jaunais pasākums — izdevumi pēc pandēmijas nepieciešamo 200 papildu ārstu rezidentu vietu segšanai. (w)Jaunais pasākums — medicīnisko izstrādājumu un individuālo aizsardzības līdzekļu (piemēram, aizsargapavu, cimdu, masku, ventilatoru, nestuvju u. c.) iegāde cīņai pret pandēmiju nolūkā izveidot un konsolidēt neatliekamās medicīniskās palīdzības krājumus. (x)Jaunais pasākums — sanitārās aizsardzības materiālu iegāde Iekšlietu ministrijas darbiniekiem. (y)Jaunais pasākums — maksājumi brīvprātīgajiem medicīnas studentiem, kuri strādā slimnīcās / veselības aprūpes iestādēs, sniedzot neatliekamo palīdzību. (z)Divi jauni pasākumi — tādu farmaceitisko produktu iegāde, kas izmantojami Covid-19 pacientu ar akūtiem simptomiem ārstēšanai (ANAKINRA, MOLNUPIRAVIRS). (aa)Jaunais pasākums — ar Covid-19 testēšanu saistīto izmaksu finansēšana. Prioritāro pārnēsājamo slimību uzraudzības un kontroles valsts programmas finansētie RT-PĶR laboratoriskās pārbaudes pakalpojumi tiek nodrošināti tām personu kategorijām, kas noteiktas jaunajā Covid-19 akūtā respiratorā sindroma uzraudzības metodikā vai ar veselības ministra rīkojumu. (bb)Jaunais pasākums — ģimenes ārstu veikto Covid-19 testu finansēšana Covid-19 infekcijas noteikšanai. Ģimenes ārstu veiktie izmeklējumi tiek finansēti no valsts budžeta, novirzot Veselības ministrijas budžeta līdzekļus uz Vienotās valsts slimokases budžetu. Rumānija sniedza Komisijai attiecīgo informāciju. Ņemot vērā pieejamos pierādījumus, Komisija ierosina Padomei pieņemt īstenošanas lēmumu, ar ko paplašināt to pasākumu sarakstu, kuriem Padome jau ir piešķīrusi finansiālu palīdzību ar Padomes Īstenošanas lēmumu (ES) 2020/1355. Jaunais pasākums saistībā ar slimības atvaļinājumu, kas tiek piešķirts karantīnā esošajām personām un personām, kurām diagnosticēta Covid-19 infekcija, tiek uzskatīts par līdzīgu saīsināta darba laika shēmām, pamatojoties uz tā ietekmi uz darba līguma aizsardzību, ienākumu nodrošināšanu un saistību ar Covid-19 pandēmiju.

Rumānijas pieprasīto ar veselību saistīto pasākumu, t. sk. papildu ar veselību saistīto pasākumu, kas tika pieprasīti 2022. gada 26. maijā, summa ir 2 141 579 582 EUR. Ņemot vērā nepieciešamību nodrošināt, ka šai pasākumu kategorijai ir papildinošs raksturs, ir jāsamazina finansiālās palīdzības apjoms ar veselību saistītu pasākumu atbalstam, jo tam vajadzētu būt mazākam par pusi no kopējās finansiālās palīdzības, ko plānots iztērēt visiem atbilstīgajiem pasākumiem. Turklāt pēc Rumānijas pieprasījuma ar Īstenošanas lēmumu (ES) 2020/1355 piešķirtā finansiālā palīdzība tiek samazināta no 4 099 244 587 EUR līdz 3 000 000 000 EUR. Rumānija joprojām ir apņēmusies pilnībā apgūt piešķirto finansiālo palīdzību, un tai būtu jānosaka turpmāki atbilstīgie pasākumi, ja esošie šajā priekšlikumā iekļautie pasākumi izrādītos nepietiekami. •Saskanība ar spēkā esošajiem noteikumiem konkrētajā politikas jomā Šis priekšlikums pilnībā atbilst Padomes Regulai (ES) 2020/672, saskaņā ar kuru priekšlikums ir iesniegts. Šis priekšlikums papildina citu Savienības tiesību instrumentu, ar ko sniedz atbalstu dalībvalstīm ārkārtas situācijās, proti, Padomes 2002. gada 11. novembra Regulu (EK) Nr. 2012/2002, ar ko izveido Eiropas Savienības Solidaritātes fondu (ESSF) (“Regula (EK) Nr. 2012/2002”). Eiropas Parlamenta un Padomes Regula (ES) 2020/461, ar ko groza minēto instrumentu, lai paplašinātu tā tvērumu, iekļaujot tajā nozīmīgas ārkārtas situācijas sabiedrības veselības jomā un nosakot konkrētas darbības, par kurām var saņemt finansējumu, tika pieņemta 2020. gada 30. martā. •Saskanība ar citām Savienības politikas jomām Priekšlikums ir daļa no to pasākumu klāsta, kuri izstrādāti, reaģējot uz pašreizējo Covid-19 pandēmiju (piemēram, Investīciju iniciatīva reaģēšanai uz koronavīrusu), un tas papildina citus instrumentus, kas atbalsta nodarbinātību, piemēram, Eiropas Sociālo fondu un Eiropas Stratēģisko investīciju fondu (ESIF) / programmu InvestEU. Izmantojot aizņēmumus un aizdevumus šajā konkrētajā Covid-19 uzliesmojuma gadījumā, lai atbalstītu dalībvalstis, šis priekšlikums kalpo par otro aizsardzības līniju, lai finansētu saīsināta darba laika shēmas un līdzīgus pasākumus, palīdzot aizsargāt darbvietas un līdz ar to darbiniekus un pašnodarbinātās personas pret bezdarba risku. 2.JURIDISKAIS PAMATS, SUBSIDIARITĀTE UN PROPORCIONALITĀTE •Juridiskais pamats Šā instrumenta juridiskais pamats ir Padomes Regula (ES) 2020/672. •Subsidiaritāte (neekskluzīvas kompetences gadījumā) Priekšlikumu pieņem pēc dalībvalsts lūguma, un tas apliecina Eiropas solidaritāti, sniedzot Savienības finansiālo palīdzību pagaidu aizdevumu veidā dalībvalstij, kuru skāris Covid-19 uzliesmojums. Šī finansiālā palīdzība kā otrā aizsardzības līnija palīdz pagaidu kārtā finansēt valdību palielinātos publiskos izdevumus saīsināta darba laika shēmu un līdzīgu pasākumu jomā, lai palīdzētu tām aizsargāt darbvietas un līdz ar to darbiniekus un pašnodarbinātās personas pret bezdarba un ienākumu zaudēšanas risku. Šāds atbalsts palīdzēs skartajiem iedzīvotājiem un mazinās pašreizējās Covid-19 krīzes tiešo sociālo un ekonomisko ietekmi. •Proporcionalitāte Priekšlikums ir saskaņā ar proporcionalitātes principu. Tas nepārsniedz instrumenta mērķu sasniegšanai nepieciešamo. 3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI •Apspriešanās ar ieinteresētajām personām Tā kā priekšlikums ir sagatavots steidzami, lai Padome to varētu pieņemt savlaicīgi, apspriešanās ar ieinteresētajām personām nav notikusi. •Ietekmes novērtējums Priekšlikuma steidzamības dēļ ietekmes novērtējums nav veikts.

4.IETEKME UZ BUDŽETU Komisijai vajadzētu būt iespējai slēgt līgumus par aizņēmumiem finanšu tirgos, lai tos tālāk aizdotu dalībvalstij, kas lūdz finansiālu palīdzību saskaņā ar instrumentu SURE. Papildus dalībvalstu garantiju sniegšanai regulējumā ir iestrādāti arī citi aizsardzības pasākumi, lai nodrošinātu shēmas finansiālo stabilitāti: ·stingra un piesardzīga pieeja finanšu pārvaldībai, ·aizdevumu portfeļa izveide, kas ierobežo koncentrācijas risku, ikgadējos riska darījumus un pārmērīgus riska darījumus atsevišķās dalībvalstīs, vienlaikus nodrošinot pietiekamus resursus tām dalībvalstīm, kurām tas visvairāk nepieciešams, un ·iespējas refinansēt parādu. 2022/0205 (NLE) Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu (ES) 2020/1355, ar ko Rumānijai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes Regulu (ES) 2020/672 (2020. gada 19. maijs), ar ko izveido Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma, un jo īpaši tās 6. panta 1. punktu, ņemot vērā Eiropas Komisijas priekšlikumu, tā kā: (1)Pēc Rumānijas lūguma 2020. gada 7. augustā Padome ar Īstenošanas lēmumu (ES) 2020/1355 piešķīra Rumānijai finansiālu palīdzību tāda aizdevuma veidā, kura maksimālais apmērs ir 4 099 244 587 EUR, ar 15 gadu maksimālo vidējo atmaksas termiņu, lai papildinātu Rumānijas valsts centienus mazināt Covid-19 uzliesmojuma ietekmi un reaģēt uz šā uzliesmojuma sociālekonomiskajām sekām darba ņēmējiem un pašnodarbinātajiem. (2)Bija paredzēts, ka Rumānija aizdevumu izmantos, lai finansētu saīsināta laika darba shēmas, līdzīgus pasākumus un ar veselību saistītus pasākumus, kā minēts Īstenošanas lēmuma (ES) 2020/1355 3. pantā. (3)Covid-19 uzliesmojums ir imobilizējis būtisku darbaspēka daļu Rumānijā. Tas ir izraisījis joprojām pēkšņu un būtisku valsts izdevumu pieaugumu Rumānijā attiecībā uz jauniem pasākumiem, proti, tiem, kas minēti Īstenošanas lēmuma (ES) 2020/1355 11., 12. un 16.–34. apsvērumā, un pasākumiem, kas minēti 3. panta a), c), d), e), f), g), h) un i) punktā. (4)Covid-19 uzliesmojums un Rumānijas 2020., 2021. un 2022. gadā īstenotie ārkārtas pasākumi slimības uzliesmojuma un tā sociālekonomiskās un ar veselību saistītās ietekmes ierobežošanai ir dramatiski ietekmējuši un joprojām ietekmē publiskās finanses. 2020. gadā Rumānijas vispārējais valdības budžeta deficīts un parāds bija attiecīgi 9,3 % un 47,2 % no iekšzemes kopprodukta (IKP), kas 2021. gada beigās mainījās attiecīgi uz 7,1 % un 48,8 %. Saskaņā ar Komisijas 2022. gada pavasara prognozi ir sagaidāms, ka Rumānijas vispārējās valdības budžeta deficīts un parāds līdz 2022. gada beigām būs attiecīgi 7,5 % un 50,9 % no IKP. Paredzams, ka Rumānijas iekšzemes kopprodukts (IKP) 2022. gadā pieaugs par 2,6 %. (5)Rumānija 2022. gada 26. maijā lūdza Savienību paplašināt to pasākumu sarakstu, kuriem finansiālā palīdzība jau ir piešķirta ar Īstenošanas lēmumu (ES) 2020/1355, lai turpinātu papildināt valsts 2020. gadā īstenotos centienus mazināt Covid-19 uzliesmojuma radīto ietekmi un reaģēt uz tā sociālekonomiskajām sekām darba ņēmējiem un pašnodarbinātajiem. Konkrēti, Rumānija ieviesa un turpināja paplašināt vairākas saīsināta laika darba shēmas un līdzīgus pasākumus, kas izklāstīti 6.–12. apsvērumā.

(6)“Valdības ārkārtas rīkojums Nr. 30/2020”, kas minēts Īstenošanas lēmuma (ES) 2020/1355 3. panta a) punktā, nodrošina pabalstu tādu darba devēju darbiniekiem, kuri samazina vai uz laiku pārtrauc savu darbību Covid-19 uzliesmojuma seku dēļ. Pabalsta maksimālais apmērs ārkārtas stāvokļa laikā ir 75 % no šo darbinieku pamatalgas (bet ne vairāk kā 75 % no tautsaimniecības vidējās bruto algas). Pasākums ir pagarināts līdz 2022. gada martam ar “Valdības ārkārtas rīkojumu Nr. 111/2021”, un “Valdības ārkārtas rīkojumu Nr. 2/2022”. (7)Ar “Valdības ārkārtas rīkojumu Nr. 132/2020”, kas minēts Īstenošanas lēmuma (ES) 2020/1355 3. panta c) punktā, ieviesa saīsināta darba laika shēmu, saskaņā ar kuru ārkārtas vai trauksmes stāvokļa izraisītas īslaicīgas aktivitātes samazināšanās gadījumā darba devējam ir iespēja samazināt darbinieku darba laiku līdz pat 50 %. Darba laika samazinājuma laikā attiecīgie darbinieki saņem kompensāciju 75 % apmērā no starpības starp bruto algu par parasto darba laiku un faktisko algu. Pasākums ir grozīts un pagarināts ar “Likumu Nr. 58/2021” līdz 2022. gada jūnijam, trīs mēnešus pēc ārkārtas stāvokļa beigām. (8)Ar “Valdības ārkārtas rīkojuma Nr. 30/2020” 15. pantu un “Valdības ārkārtas rīkojuma Nr. 132/2020” 3. pantu, kā minēts Īstenošanas lēmuma (ES) 2020/1355 3. panta d) un e) punktā, ieviesa divus pasākumus pašnodarbinātajiem un brīvajām profesijām. Tiem, kuri pilnībā pārtrauca darbu Covid-19 uzliesmojuma seku dēļ, valsts nodrošina pabalstu 75 % apmērā no vidējās bruto algas ārkārtas stāvokļa laikā. Tiem, kuri saīsina darba laiku, valsts nodrošina pabalstu līdz 41,5 % no vidējās bruto algas līdz 2022. gada jūnijam, trīs mēnešus pēc ārkārtas stāvokļa beigām. Pirmais pasākums, kas minēts Īstenošanas lēmuma (ES) 2020/1355 3. panta d) punktā, ir pagarināts ar “Valdības ārkārtas rīkojumu Nr. 111/2021” un “Valdības ārkārtas rīkojumu Nr. 2/2022”. Otrais pasākums, kas minēts Īstenošanas lēmuma (ES) 2020/1355 3. panta e) punktā, ir pagarināts ar “Likumu Nr. 58/2021”. (9)“Valdības ārkārtas rīkojums Nr. 132/2020”, kas apstiprināts ar “Likumu Nr. 282/2020”, un tā turpmākie grozījumi “Valdības ārkārtas rīkojums Nr. 182/2020”, “Valdības ārkārtas rīkojums Nr. 211/2020”, kas apstiprināts ar “Likumu Nr. 58/2021”, “Valdības ārkārtas rīkojums Nr. 220/2020”, “Valdības ārkārtas rīkojums Nr. 226/2020”, “Valdības ārkārtas rīkojums Nr. 44/2021”, “Valdības ārkārtas rīkojums Nr. 111/2021” un “Valdības ārkārtas rīkojums Nr. 2/2022”, kā minēts Īstenošanas lēmuma (ES) 2020/1355 3. panta f) punktā, ieviesa pasākumu, kas paredz atbalsta pabalstu 35 % apmērā no pienākošās atlīdzības par katru darba dienu ne ilgāk kā trīs mēnešus dienas strādniekiem, kuri pārtrauc darbu saimnieciskās darbības apturēšanas rezultātā Covid-19 uzliesmojuma seku dēļ. Šis pasākums tika pagarināts līdz 2022. gada jūnijam, trīs mēnešus pēc ārkārtas stāvokļa beigām. (10)Ar “Likuma Nr. 19/2020” 3. pantu, kas pagarināts ar “Valdības ārkārtas rīkojuma Nr. 147/2020”, 4. panta 3. punktu, un “Valdības ārkārtas rīkojuma Nr. 110/2021”, 7. pantu, kā minēts Īstenošanas lēmuma (ES) 2020/1355 3. panta h) punktā, paredzēja piemaksu par bērnu aprūpi valsts aizsardzības sistēmas, brīvības atņemšanas iestāžu, sabiedrības veselības nodaļu un citu tādu publiskā sektora kategoriju darbiniekiem, kas noteiktas ar ministrijas rīkojumiem. Pabalsts ir saistīts ar priekšnosacījumu, ka otrs vecāks negūst labumu no alternatīvām tiesībām, kas vecākiem piešķir brīvdienas bērnu uzraudzībai, ja uz laiku tiek slēgtas izglītības iestādes. Šo pasākumu var uzskatīt par pasākumu, kas ir līdzīgs saīsināta darba laika shēmām, kā minēts Regulā (ES) 2020/672, jo tas darbiniekiem nodrošina ienākumu atbalstu, kas palīdzēs segt bērnu aprūpes izmaksas skolu slēgšanas laikā, un tādējādi palīdz vecākiem turpināt strādāt, novēršot apdraudējumu darba attiecībām. Šis pasākums tika vēlāk pagarināts, iekļaujot 2021. un 2022. mācību gadu, kā arī paplašināts, iekļaujot privātā sektora darbiniekus. (11)“Likums 136/2020” un tā turpmākie grozījumi, kā arī “Valdības ārkārtas rīkojuma Nr. 70/2020” 13. pants, kas minēts Rumānijas 2022. gada 26. maija pieprasījumā, piešķīra slimības atvaļinājuma pabalstu karantīnā esošām personām un personām, kurām diagnosticēta inficēšanās ar Covid-19. (12)“Valdības ārkārtas rīkojuma Nr. 132/2020” 6. pants, kas minēts Rumānijas 2022. gada 26. maija pieprasījumā, iekļāva pasākumu par vienreizēju finansiālu atbalstu 2500 RON apmērā darba devējiem par katru darbinieku, kurš strādā uzņēmumā attālināti, tāldarba aktivitātēm nepieciešamo tehnoloģisko preču un pakalpojumu komplektu iegādei. Pasākums attiecas uz darba devējiem, kuru darbinieki ārkārtas stāvokļa laikā ir strādājuši attālināti vismaz 15 darba dienas 2020. gada laikā. Šo pasākumu var uzskatīt par līdzīgu saīsināta laika darba shēmām, kā minēts Regulā (ES) 2020/672, ņemot vērā tā paredzēto mērķi un ekonomisko ietekmi. Veicinot tāldarbu Covid-19 pandēmijas kontekstā, tas palīdz saglabāt darba attiecības. Tas arī nodrošina ienākumu atbalstu darbiniekiem papildu pabalsta veidā, palīdzot segt mājas biroja izdevumus darba veikšanai mājsēdes un tai sekojošo ierobežojumu laikā. (13)Rumānija arī ieviesa un turpmāk pagarināja virkni ar veselību saistītu pasākumu Covid-19 uzliesmojuma mazināšanai. Jo īpaši tas attiecas uz 14.–34. apsvērumā izklāstītajiem pasākumiem. (14)“Valdības ārkārtas rīkojums Nr. 11/2020” un tā piemērošanas pagarinājumi ar “Valdības ārkārtas rīkojuma Nr. 131/2020” 2. pantu un “Likuma Nr. 136/2020” 6. pantu, kā minēts Īstenošanas lēmuma (ES) 2020/1355 3. panta g) punktā, paredz piemaksu par papildu darbu Valsts sabiedrības veselības institūta un apgabala sabiedrības veselības direktorātu un/vai Bukarestes sabiedrības veselības direktorāta specializēto struktūru personālam, kuri strādā, lai koordinētu un īstenotu pasākumus ar Covid-19 globālo sabiedrības veselības ārkārtas situāciju saistītu notikumu novēršanai un ierobežošanai. Pasākums paredz pabalstu 75 % apmērā no pamatalgas par stundām, kas nostrādātas papildus parastajam darba laikam, un 100 % apmērā no pamatalgas par stundām, kas nostrādātas nedēļas nogalēs, svētku dienās un citās dienās, kas netiek uzskatītas par darbadienām. Šo pasākumu var uzskatīt par pasākumu, kas saistīts ar veselību, kā minēts Regulā (ES) 2020/672. Šis pasākums tika pagarināts 2020., 2021. un 2022. gadā un ir spēkā tik ilgi, kamēr saskaņā ar PVO kvalifikāciju turpinās Covid-19 globāla pandēmija. (15)“Likuma Nr. 56/2020” 7. pants un tā turpmākie grozījumi, kas izdarīti ar “Valdības ārkārtas rīkojumu Nr. 116/2021”, kā minēts Īstenošanas lēmuma (ES) 2020/1355 3. panta i) punktā, kā pagaidu pasākumu piešķir piemaksu par īpaši bīstamiem darba apstākļiem līdz 30 % apmērā; to piešķir kā atzinību medicīnas darbiniekiem, kuri piedalījušies medicīniskos pasākumos cīņā pret Covid-19. Pasākums bija spēkā laika posmā no 2020. gada marta līdz 2020. gada augustam. Pasākuma piemērošanas joma tika paplašināta, attiecinot to uz personālu, kas atbildīgs par sanitāro pasākumu izpildi Iekšlietu ministrijas pakļautībā. (16)“Valdības ārkārtas rīkojuma Nr. 131/2020” 1. panta 1.a un 1.b punkts, kas minēts Rumānijas 2022. gada 26. maija pieprasījumā, ļauj piešķirt piemaksu 30 % līdz 40 % apmērā no pamatalgas apgabalu sabiedrības veselības direktorātu un Bukarestes sabiedrības veselības direktorāta darbiniekiem. Izpilddirektors un izpilddirektora vietnieki saņem piemaksu 40 % apmērā no pamatalgas; sabiedrības veselības kontroles dienestā nodarbinātajiem ierēdņiem tiek piemērota piemaksa 30 % apmērā no pamatalgas. (17)“Likuma Nr. 136/2020” 19. panta 3. punkts, kas minēts Rumānijas 2022. gada 26. maija pieprasījumā, piešķir norīkojuma pabalstu 50 % apmērā un dienas piemaksu 2 % apmērā no pamatalgas valsts sistēmas medicīnas speciālistiem, vidējam medicīnas personālam un palīgdarbiniekiem. Pabalsts paredzēts darbiniekiem, kas epidemioloģiska vai bioloģiska riska situācijās norīkoti uz 30 dienām veselības nodaļās, kurās ir darbinieku trūkums un kuras ir atbildīgas par Covid-19 izplatības ierobežošanu un novēršanu. (18)“Valdības lēmuma Nr. 254/2020” vienīgais pants, “Valdības lēmuma Nr. 840/2020” vienīgais pants, “Valdības lēmuma Nr. 383/2021” vienīgais pants, “Valdības lēmums Nr. 1072/2021” un “Valdības lēmums Nr. 496/2022”, kas minēti Rumānijas 2022. gada 26. maija pieprasījumā, ļāva uz laiku finansēt algu izmaksas saistībā ar 2000 jaunu amata vietu izveidi, lai stiprinātu veselības direktorātu un valsts neatliekamās palīdzības dienestu darbību (katrā 1000 vietas) cīņā ar Covid-19 izplatību. (19)“Valdības lēmuma Nr. 1035/2020” vienīgā panta 3. punkts, kas minēts Rumānijas 2022. gada 26. maija pieprasījumā, paredz piemaksas piešķiršanu 75 % līdz 85 % apmērā no pamatalgas specializētajam medicīnas personālam un medicīnas palīgdarbiniekiem no sabiedrības veselības nodaļām vai to struktūrām, attiecīgā gadījumā, un specializētajiem darbiniekiem no paraklīniskās medicīnas struktūrām, kas tieši iesaistītas pacientu, kuriem diagnosticēts Covid-19, transportēšanā, aprīkošanā, novērtēšanā, diagnostikā un ārstēšanā. (20)“Valdības ārkārtas rīkojums Nr. 1031/2020” un “Valdības ārkārtas rīkojums Nr. 3/2021”, kas minēti Rumānijas 2022. gada 26. maija pieprasījumā, atļāva veikt izmaksu ārstniecības un sanitārajam personālam un reģistratoriem, kuri pilda savus darba pienākumus vakcinācijas centros, kas organizēti vietās ārpus veselības nodaļām. Pasākuma ietvaros tika finansēti arī kārtējie un kapitālizdevumi, lai nodrošinātu vakcinācijas centru (kas organizēti vietās ārpus veselības aprūpes iestādēm) darbību. (21)“Valdības ārkārtas rīkojums Nr. 3/2021” un “Valdības lēmums Nr. 1031/2020”, kas minēti Rumānijas 2022. gada 26. maija pieprasījumā, atļāva veikt izmaksu ārstniecības un sanitārajam personālam un reģistratoriem, kuri pilda savus darba pienākumus vakcinācijas pret Covid-19 centros veselības nodaļās, kā arī izmaksu ģimenes ārstiem par šiem nolūkiem veiktajām darbībām. (22)“Valdības lēmums Nr. 1031/2020”, kas minēts Rumānijas 2022. gada 26. maija pieprasījumā, reglamentēja Covid-19 vakcīnas devu iegādi. Pamatlīgumus ES dalībvalstu vārdā un labā ir noslēgusi Eiropas Komisija. (23)“Valdības lēmums Nr. 201/2020”, “Valdības lēmums Nr. 1103/2020” un “Veselības ministrijas rīkojums Nr. 725/2020”, kas minēti Rumānijas 2022. gada 26. maija pieprasījumā, reglamentēja izdevumus personu ar apstiprinātu Covid-19 diagnozi vai personu, kas iekļautas Covid-19 uzraudzības metodikas noteiktajā sarakstā, un medicīnas darbinieku, kuriem diagnosticēts Covid-19, bet nav nepieciešama hospitalizācija, vai darbinieku, kas ir kontaktējušies ar pacientiem un izvēlas uzturēties karantīnā ārpus mājām, karantīnai noteiktās vietās. Pasākums attiecas uz vispārējiem pabalstiem (par tādiem posteņiem kā pārtika, izmitināšana, transports un medikamenti). (24)“Valdības lēmums Nr. 1092/2020”, “Valdības lēmums Nr. 380/2021”, “Valdības lēmums Nr. 1017/2021” un “Valdības lēmums Nr. 1190/2021” atļāva iegādāties zāles “Remdesivir” un Covid-19 ārstēšanai paredzētas monoklonālo antivielu zāles, kas satur kasirivimabu un imdevimabu. Abu medikamentu iepirkuma procedūras dalībvalstu vārdā ir veikusi Eiropas Komisija, pamatojoties uz Rumānijas 2022. gada 26. maija pieprasījumā minētajiem pamatlīgumiem. (25)“Veselības ministrijas rīkojums Nr. 487/2020”, kas minēts Rumānijas 2022. gada 26. maija pieprasījumā, atļāva ar Covid-19 inficēto pacientu ārstēšanai paredzēto medikamentu iegādi. Veselības ministrija noslēdza pamatlīgumu par tocilizumaba iepirkumu.

(26)“Valdības rīkojums Nr. 19/2021” un “Likums Nr. 55/2020”, kas minēti Rumānijas 2022. gada 26. maija pieprasījumā, noteica stimulus maltīšu kuponu veidā 100 RON apmērā personām, kas vakcinētas saskaņā ar pilno programmu. (27)“Valdības ārkārtas rīkojuma Nr. 131/2020” 5. pants, kas minēts Rumānijas 2022. gada 26. maija pieprasījumā, paredz īslaicīgu pamatalgas palielinājumu par 30 % Covid-19 novēršanā un apkarošanā iesaistīto prefektu iestāžu darbiniekiem laika posmā no 2020. gada augusta līdz 2021. gada februārim. (28)“Valdības ārkārtas rīkojums Nr. 186/2020”, kas minēts Rumānijas 2022. gada 26. maija pieprasījumā, aptvēra izdevumus pēc pandēmijas nepieciešamo 200 papildu ārstu rezidentu vietu segšanai. (29)“Valdības ārkārtas rīkojums Nr. 11/2020”, kas minēts Rumānijas 2022. gada 26. maija pieprasījumā, atļauj medicīnisko izstrādājumu un individuālo aizsardzības līdzekļu (piemēram, aizsargapavu, cimdu, masku, ventilatoru, nestuvju u. c.) iegādi cīņai pret pandēmiju nolūkā izveidot un konsolidēt neatliekamās medicīniskās palīdzības krājumus. (30)“Likums Nr. 319/2006”, “Likums Nr. 55/2020” un “Darba ministrijas un Veselības ministrijas kopīgais rīkojums Nr. 3577/831/2020”, kas minēti Rumānijas 2022. gada 26. maija pieprasījumā, reglamentēja sanitārās aizsardzības materiālu iegādi Iekšlietu ministrijas darbiniekiem. (31)“Valdības ārkārtas rīkojums Nr. 197/2020”, kas minēts Rumānijas 2022. gada 26. maija pieprasījumā, atļāva veikt izmaksas brīvprātīgajiem medicīnas studentiem, kuri strādā slimnīcās / veselības aprūpes iestādēs, sniedzot neatliekamo palīdzību. (32)“Veselības ministrijas rīkojums Nr. 487/2020”, kas minēts Rumānijas 2022. gada 26. maija pieprasījumā, atļāva divu Covid-19 pacientu ārstēšanai paredzētu farmaceitisko produktu (molnupiravira un anakinras) iegādi. (33)“Likuma Nr. 95/2006” 51. pants, “Valdības lēmums Nr. 155/2017” un “Veselības ministrijas rīkojums Nr. 377/2017”, kas minēti Rumānijas 2022. gada 26. maija pieprasījumā, reglamentēja Covid-19 testu finansēšanu specializēto vienību līmenī. Prioritāro pārnēsājamo slimību uzraudzības un kontroles valsts programmas finansētie RT-PĶR laboratoriskās pārbaudes pakalpojumi tiek nodrošināti tām personu kategorijām, kas noteiktas jaunajā Covid-19 akūtā respiratorā sindroma uzraudzības metodikā vai ar veselības ministra rīkojumu. (34)“Veselības ministrijas rīkojums Nr. 58/4/2022”, kas minēts Rumānijas 2022. gada 26. maija pieprasījumā, reglamentēja ģimenes ārstu veikto Covid-19 testu finansēšanu. Ģimenes ārstu veiktie izmeklējumi tiek finansēti no valsts budžeta, novirzot Veselības ministrijas budžeta līdzekļus uz Vienotās valsts slimokases budžetu. (35)Rumānija atbilst Regulas (ES) 2020/672 3. pantā izklāstītajiem nosacījumiem finansiālās palīdzības pieprasīšanai. Rumānija ir sniegusi Komisijai atbilstošus pierādījumus, ka faktiskie un plānotie valsts izdevumi no 2020. gada 1. februāra ir pieauguši par 3 321 482 911 EUR saistībā ar valsts pasākumiem ar Covid-19 uzliesmojumu saistīto sociālekonomisko seku mazināšanai. Tas ir pēkšņs un būtisks pieaugums, jo ir saistīts arī ar jauniem pasākumiem un to esošo pasākumu paplašināšanu, kas ir tieši saistīti ar saīsināta darba laika shēmām un līdzīgiem pasākumiem, kuri skar ievērojamu daļu uzņēmumu un darbaspēka Rumānijā. Rumānija plāno finansēt 353 704 624 EUR no palielinātās izdevumu summas, izmantojot Savienības fondus. (36)Komisija saskaņā ar Regulas (ES) 2020/672 6. pantu ir apspriedusies ar Rumāniju un pārbaudījusi, vai ir pēkšņi un būtiski palielinājušies faktiskie un plānotie publiskie izdevumi, kas tieši saistīti ar saīsināta darba laika shēmām un līdzīgiem pasākumiem, kā arī ar attiecīgo ar veselību saistīto pasākumu ieviešanu Covid-19 uzliesmojuma sakarā, kā minēts 2022. gada 26. maija pieprasījumā. (37)Rumānijas pieprasīto ar veselību saistīto pasākumu, t. sk. papildu vai pagarināto ar veselību saistīto pasākumu, kas minēti 14.–34. apsvērumā, summa ir 2 141 579 582 EUR. Ņemot vērā nepieciešamību nodrošināt, ka šai pasākumu kategorijai ir papildinošs raksturs, ir jāsamazina finansiālās palīdzības apjoms ar veselību saistītu pasākumu atbalstam, jo tam vajadzētu būt mazākam par pusi no kopējās finansiālās palīdzības, ko plānots iztērēt visiem atbilstīgajiem pasākumiem. (38)Tāpēc finansiālajai palīdzībai, kas jau piešķirta ar Īstenošanas lēmumu (ES) 2020/1355, būtu jāattiecas arī uz jaunajiem pasākumiem, kuri minēti 11., 12. un 16.–34. apsvērumā. (39)Ar Īstenošanas lēmumu (ES) 2020/1355 piešķirtā finansiālā palīdzība tiek samazināta no 4 099 244 587 EUR līdz 3 000 000 000 EUR. Rumānija joprojām ir apņēmusies pilnībā apgūt piešķirto finansiālo palīdzību, un tai būtu jānosaka turpmāki atbilstīgie pasākumi, ja esošie šajā priekšlikumā minētie pasākumi izrādītos nepietiekami. (40)Rumānijai un Komisijai šis lēmums būtu jāņem vērā Regulas (ES) 2020/672 8. panta 2. punktā minētajā aizdevuma līgumā. (41)Šim lēmumam nebūtu jāskar to procedūru iznākums, kas var tikt veiktas saistībā ar iekšējā tirgus darbības traucējumiem, jo īpaši saskaņā ar Līguma 107. un 108. pantu. Tas neatbrīvo dalībvalstis no prasības saskaņā ar Līguma 108. pantu ziņot Komisijai par potenciālajiem valsts atbalsta gadījumiem. (42)Rumānijai būtu regulāri jāinformē Komisija par plānoto publisko izdevumu izpildi, lai Komisija varētu novērtēt, cik lielā mērā Rumānija ir izpildījusi minētos izdevumus, IR PIEŅĒMUSI ŠO LĒMUMU. 1. pants Īstenošanas lēmumu (ES) 2020/1355 groza šādi:

(1)lēmuma 2. pantu groza šādi: a) panta 1. punktu aizstāj ar šādu: “1. Savienība dara pieejamu Rumānijai aizdevumu, kura maksimālais apmērs ir 3 000 000 000 EUR. Aizdevuma maksimālais vidējais termiņš ir 15 gadi.”; (2)lēmuma 3. pantu aizstāj ar šādu: “3. pants Rumānija var finansēt šādus pasākumus: (a)tehnisko bezdarbnieka pabalstu tādu darba devēju darbiniekiem, kuri samazina vai uz laiku pārtrauc savu darbību, kā paredzēts “Valdības ārkārtas rīkojuma Nr. 30/2020” XI pantā, kas pagarināts ar “Valdības ārkārtas rīkojumu Nr. 111/2021”, kurš savukārt pagarināts ar “Valdības ārkārtas rīkojumu Nr. 2/2022”; (b)pabalstu, ko piemēro personām, kuru darba līgums ir apturēts, kā paredzēts “Valdības ārkārtas rīkojuma Nr. 92/2020” I pantā; (c)saīsināta darba laika shēmu, kā paredzēts “Valdības ārkārtas rīkojuma Nr. 132/2020” 1. pantā, kas grozīts un pagarināts ar “Likumu Nr. 58/2021”; (d)pabalstu, kas ir līdzīgs a) punktā minētajam pabalstam attiecībā uz kategorijām, kas nav darbinieki, tostarp pašnodarbinātām personām un brīvajām profesijām, kā paredzēts “Valdības ārkārtas rīkojuma Nr. 30/2020” XV pantā, kas pagarināts ar “Valdības ārkārtas rīkojumu Nr. 111/2021”, kurš savukārt pagarināts ar “Valdības ārkārtas rīkojumu Nr. 2/2022”; (e)pabalstu, kas paredzēts “Likumā Nr. 6/2020 par valsts sociālās apdrošināšanas budžetu 2020. gadam” attiecībā uz citām kategorijām, kas nav darbinieki, tostarp pašnodarbinātām personām un brīvajām profesijām, kā paredzēts “Valdības ārkārtas rīkojuma Nr. 132/2020” 3. pantā, kurš grozīts un pagarināts ar “Likumu Nr. 58/2021”; (f)atbalsta pabalstu dienas strādniekiem, kā paredzēts “Valdības ārkārtas rīkojuma Nr. 132/2020” 4. pantā, kas apstiprināts ar “Likumu Nr. 282/2020”, un tā turpmākajos grozījumos “Valdības ārkārtas rīkojumā Nr. 182/2020”, “Valdības ārkārtas rīkojumā Nr. 211/2020” (apstiprināts ar “Likumu Nr. 58/2021”), “Valdības ārkārtas rīkojumā Nr. 220/2020”, “Valdības ārkārtas rīkojumā Nr. 226/2020”, “Valdības ārkārtas rīkojumā Nr. 44/2021”, “Valdības ārkārtas rīkojumā Nr. 111/2021” un “Valdības ārkārtas rīkojumā Nr. 2/2022”, un attiecīgi “Valdības ārkārtas rīkojumā Nr. 132/2020”, kas apstiprināts ar “Likumu Nr. 58/2021”; (g)piemaksu par papildu darbu darbiniekiem Valsts sabiedrības veselības institūta specializētajās struktūrās, apgabala sabiedrības veselības direktorātos un/vai Bukarestes sabiedrības veselības direktorātā, kā paredzēts “Valdības ārkārtas rīkojuma Nr. 11/2020” 8. panta 6. punktā, kas pagarināts ar “Valdības ārkārtas rīkojuma Nr. 131/2020” 2. punktu un “Likuma Nr. 136/2020” 6. pantu; (h)piemaksu par bērnu aprūpi, ko piešķir valsts aizsardzības sistēmas, brīvības atņemšanas iestāžu, sabiedrības veselības nodaļu darbiniekiem un citu kategoriju, kas noteiktas ar ministrijas rīkojumiem, darbiniekiem, kā paredzēts “Valdības ārkārtas rīkojuma Nr. 30/2020” I panta 6. punktā, kurš pagarināts ar “Valdības ārkārtas rīkojuma Nr. 147/2020” 4. panta 3. punktu un “Valdības ārkārtas rīkojuma Nr. 110/2021” 7. pantu; (i)piemaksu par īpaši bīstamiem apstākļiem, ko piešķir, atzīstot medicīnas darbinieku nopelnus, kā paredzēts “Likuma Nr. 56/2020” 7. pantā, kurš pagarināts ar “Valdības ārkārtas rīkojumu Nr. 116/2021”; (j)slimības atvaļinājuma pabalstu, ko piešķir karantīnā esošajām personām un personām, kurām diagnosticēta inficēšanās ar Covid-19, kā noteikts “Likumā Nr. 136/2020”, kurš grozīts ar “Valdības ārkārtas rīkojuma Nr. 70/2020” 13. pantu;

(k)“Valdības ārkārtas rīkojuma Nr. 132/2020” 6. pantā paredzēto vienreizējo finansiālo atbalstu darba devējiem darbinieku tāldarba veikšanai; (l)piemaksu, kuras apmērs ir 30 % un 40 % no pamatalgas un kuru piešķir apgabalu sabiedrības veselības direktorātu un Bukarestes sabiedrības veselības direktorāta personālam, kā paredzēts “Valdības ārkārtas rīkojuma Nr. 131/2020” 1. panta 1. punktā; (m)norīkojuma pabalsta 50 % apmērā un dienas piemaksas 2 % apmērā no pamatalgas piešķiršanu valsts sistēmas medicīnas speciālistiem, vidējam medicīnas personālam un palīgdarbiniekiem, kā paredzēts “Valdības ārkārtas rīkojuma Nr. 136/2020” 19. panta 3. punktā; (n)algu izmaksu pagaidu finansēšanu saistībā ar 2000 amata vietu izveidi veselības direktorātu un valsts neatliekamās palīdzības dienestu (katrā 1000 vietas) stiprināšanai cīņā ar Covid-19 izplatību, kā paredzēts “Valdības ārkārtas rīkojuma Nr. 254/2020” vienīgajā pantā, “Valdības ārkārtas rīkojuma Nr. 840/2020” vienīgajā pantā, “Valdības ārkārtas rīkojuma Nr. 383/2021” vienīgajā pantā, “Valdības lēmumā Nr. 1072/2021” un “Valdības lēmumā Nr. 496/2022”; (o)piemaksas piešķiršanu 75 % līdz 85 % apmērā no pamatalgas specializētajam medicīnas personālam un medicīnas palīgdarbiniekiem no sabiedrības veselības nodaļām vai to struktūrām un specializētajiem darbiniekiem no paraklīniskās medicīnas struktūrām, kas tieši iesaistītas pacientu, kuriem diagnosticēts Covid-19, transportēšanā, aprīkošanā, novērtēšanā, diagnostikā un ārstēšanā, kā paredzēts “Valdības ārkārtas rīkojuma Nr. 1035/2020” vienīgā panta 3. punktā; (p)izmaksu ārstniecības un sanitārajam personālam un reģistratoriem, kuri pilda savus darba pienākumus vakcinācijas centros, kas organizēti vietās ārpus sanitārajām nodaļām, kā paredzēts “Valdības ārkārtas rīkojumā Nr. 1031/2020” un “Valdības ārkārtas rīkojumā Nr. 3/2021”; (q)izmaksu ārstniecības un sanitārajam personālam un medicīnas reģistratoriem, kuri pilda savus darba pienākumus veselības nodaļās organizētajos vakcinācijas pret Covid-19 centros, kā arī izmaksu ģimenes ārstiem par šiem nolūkiem veiktām darbībām, kā paredzēts “Valdības ārkārtas rīkojumā Nr. 3/2021” un “Valdības lēmumā Nr. 1031/2020”; (r)Covid-19 vakcīnas devu iegādi, kā paredzēts “Valdības lēmumā Nr. 1031/2020”; (s)izdevumus par personu ar apstiprinātu Covid-19 diagnozi, personu, kas iekļautas Covid-19 uzraudzības metodikas noteiktajā sarakstā, un medicīnas darbinieku, kuriem diagnosticēts Covid-19, bet nav nepieciešama hospitalizācija, vai darbinieku, kas ir kontaktējušies ar pacientiem un izvēlas uzturēties karantīnā ārpus mājām, karantīnu, kā paredzēts “Valdības lēmumā Nr. 201/2020”, “Valdības lēmumā Nr. 1103/2020” un “Ministrijas rīkojumā Nr. 725/2020”; (t)medikamentu (remdesivīra) iegādi, kā paredzēts “Valdības lēmumā Nr. 1092/2020”, “Valdības lēmumā Nr. 380/2021”, “Valdības lēmumā Nr. 1017/2021” un “Valdības lēmumā Nr. 1190/2021”; (u)medikamentu (tocilizumaba) iegādi, kā noteikts “Veselības ministrijas rīkojumā Nr. 487/2020”; (v)Covid-19 ārstēšanai paredzēto monoklonālo antivielu zāļu, kas satur kasirivimabu un imdevimabu, iegādi, kā paredzēts “Valdības lēmumā Nr. 1092/2020”, “Valdības lēmumā Nr. 380/2021”, “Valdības lēmumā Nr. 1017/2021” un “Valdības lēmumā Nr. 1190/2021”; (w)maltīšu kuponus personām, kuras vakcinētas saskaņā ar pilnu vakcinācijas programmu, 100 RON apmērā, kā paredzēts “Valdības rīkojumā Nr. 19/2021”, ar ko groza “Likumu Nr. 55/2020”; (x)“Valdības ārkārtas rīkojuma Nr. 131/2020” 5. pantā paredzēto pamatalgas palielinājumu 30 % apmērā Covid-19 novēršanā un apkarošanā iesaistīto prefektu iestāžu darbiniekiem; (y)izdevumus pēc pandēmijas nepieciešamo 200 papildu ārstu rezidentu vietu segšanai, kā paredzēts “Valdības ārkārtas rīkojumā Nr. 186/2020”; (z)medicīnisko izstrādājumu un individuālo aizsardzības līdzekļu (piemēram, aizsargapavu, cimdu, masku, ventilatoru, nestuvju u. c.) iegādi cīņai pret pandēmiju, kā paredzēts “Valdības ārkārtas rīkojumā Nr. 11/2020”; (aa)personāla sanitārās aizsardzības materiālu iegādi, kā paredzēts “Likumā Nr. 319/2006”, “Likumā Nr. 55/2020” un “Darba ministrijas un Veselības ministrijas kopīgajā rīkojumā Nr. 3577/831/2020”; (bb)“Valdības ārkārtas rīkojumā Nr. 197/2020” paredzētos maksājumus brīvprātīgajiem medicīnas studentiem, kuri strādā slimnīcās / veselības aprūpes iestādēs, sniedzot neatliekamo palīdzību; (cc)Covid-19 saslimšanas ārstēšanai paredzēto medikamentu (ANAKINRAS) iegādi, kā noteikts “Veselības ministrijas rīkojumā Nr. 487/2020”; (dd)Covid-19 saslimšanas ārstēšanai paredzēto medikamentu (MOLNUPIRAVIRA) iegādi, kā noteikts “Veselības ministrijas rīkojumā Nr. 487/2020”;